ہم سے کھل جاؤ بوقت مے پرستی ایک دن مرزا غالب غزلیں
ہم سے کھل جاؤ بوقت مے پرستی ایک دن 
ورنہ ہم چھیڑیں گے رکھ کر عذر مستی ایک دن 
غرۂ اوج بنائے عالم امکاں نہ ہو 
اس بلندی کے نصیبوں میں ہے پستی ایک دن 
قرض کی پیتے تھے مے لیکن سمجھتے تھے کہ ہاں 
رنگ لاوے گی ہماری فاقہ مستی ایک دن 
نغمہ ہائے غم کو بھی اے دل غنیمت جانیے 
بے صدا ہو جائے گا یہ ساز ہستی ایک دن 
دھول دھپا اس سراپا ناز کا شیوہ نہیں 
ہم ہی کر بیٹھے تھے غالبؔ پیش دستی ایک دن